***Ο πόλεμος ... βίαιος διδάσκαλος***

Διδακτική Πρόταση στην Αρχαία Ελληνική Γλώσσα Α' Λυκείου- Θουκυδίδου Ιστορίαι, Βιβλίο 3 Κεφάλαιο 81

Μουσικό Σχολείο Βέροιας-Τμήμα: A2-Μαθητές: 12- Ημερομηνία: 20/1/2022 -Διάρκεια: 1 διδακτική ώρα- Διδάσκουσα: Κυριακή Ιντζεβίδου

**Σύντομη περιγραφή του σεναρίου:**Το περιεχόμενο της διδακτικής παρέμβασης συνίσταται στην ολοκλήρωση της διδασκαλίας των Κερκυραϊκών από το πρωτότυπο κείμενο μέσα από μια διερευνητική μαθησιακή διαδικασία με την αξιοποίηση του σχολικού εγχειριδίου και υλικού διαθέσιμου στο διαδίκτυο. Η διδασκαλία της ιστορία του Θουκυδίδη με τη μέθοδο αυτή δίνει τη δυνατότητα στην εκπαιδευτικό να αποσυνδέσει – κατά το μέτρο του δυνατού – το γλωσσικό μάθημα των Αρχαίων Ελληνικών από τη στείρα παρουσίαση γλωσσικών τύπων και γραμματικο-συντακτικών μορφών και να επιδιώξει την ποθούμενη σύζευξη μορφής και περιεχομένου –η οποία φωτίζει και τις συγγραφικές προθέσεις – και επομένως υπηρετεί το διδακτικό στόχο της προσέγγισης αρχαίων ελληνικών κειμένων από το πρωτότυπο, την αποκάλυψη του μορφωτικού χαρακτήρα της γλώσσας.

**Στόχοι:**  
Επιδιώκεται οι μαθητές:  
• Να προσδιορίσουν τους βασικούς συντελεστές της δράσης (:ποιος, πού, πότε, γιατί, σε ποιον...) και να ερμηνεύσουν τις ενέργειες των φορέων της δράσης στην ιστορική αφήγηση.  
• Να αναπτύξουν ομαδοσυνεργατικές δεξιότητες .  
• Να επαληθεύσουν τις αρετές της ιστορικής αφήγησης του Θουκυδίδη, που γνωρίζουν θεωρητικά.  
• Να συνδέσουν-συσχετίσουν τα φαινόμενα που αφηγείται ο ιστορικός με παρόμοια φαινόμενα στην ελληνική και παγκόσμια ιστορία και να προβληματιστούν για το διαχρονικό τους χαρακτήρα.  
• Να συνειδητοποιήσουν ότι η μελέτη της ιστορίας και η γνώση του παρελθόντος είναι ένα χρήσιμο ερμηνευτικό εργαλείο για την κατανόηση του «ιστορικού γίγνεσθαι» και του παρόντος.  
• Να προβληματιστούν για το φαινόμενο της εξαχρείωσης των ανθρώπων στον πόλεμο και να υιοθετήσουν αντιμιλιταριστική στάση.

**Περιγραφή του σεναρίου**

1.Προβάλλεται ως έναυσμα το παρακάτω βίντεο (1 λεπτό) μετά την προβολή του οποίου όλοι οι μαθητές συμπληρώνουν το κοινό φύλλο εργασίας και το παρουσιάζουν(15 λεπτά)

[**https://blogs.sch.gr/lykpeirm/2021/04/10/to-protypo-gel-mytilinis-symmetechei-sto-10o-festival-psifiakis-dimioyrgias**](https://blogs.sch.gr/lykpeirm/2021/04/10/to-protypo-gel-mytilinis-symmetechei-sto-10o-festival-psifiakis-dimioyrgias)

2.Στη συνέχεια οι μαθητές χωρίζονται σε 3 ομάδες των 4 ατόμων όπου καλούνται να συμπληρώσουν ξεχωριστά Φύλλα Εργασίας (15 λεπτά)

3. Παρουσίαση των αποτελεσμάτων στην ολομέλεια-Συζήτηση (15 λεπτά)

**ΦΥΛΛΑ ΕΡΓΑΣΙΑΣ**

**Φύλλο Εργασίας κοινό για όλες τις ομάδες**

Να παρουσιάσετε τα φοβερά γεγονότα που διαδραματίζονται στο Κεφ. 81 σαν σημερινοί ρεπόρτερ εφημερίδων ή ραδιοτηλεοπτικών σταθμών σε 80-90 λέξεις.

**1Ο Φύλλο Εργασίας- Ομάδα 1η**

1.Να επισημάνετε τα ρήματα ή τις φράσεις που δηλώνουν το θάνατο και να σχολιάσετε την εικόνα που αισθητοποιούν

2. Να παρουσιάσετε ένα ολοκληρωμένο «πορτραίτο» του Ευρυμέδοντα (να λάβετε υπόψη σας τη γενικότερη συμπεριφορά και το χαρακτήρα του) και να προχωρήσετε σε σύγκριση του με τον Νικόστρατο.

**2Ο Φύλλο Εργασίας- Ομάδα 2η**

α) Να σχολιάσετε την επέμβαση του ξένου παράγοντα και τις συνέπειές της στην πολιτική ζωή της Κέρκυρας. Μπορείτε να αναφέρετε ανάλογα παραδείγματα από τη σύγχρονη ελληνική ή παγκόσμια πολιτική σκηνή;

β) Τηρεί ο ιστορικός τη μεθοδολογική αρχή της αντικειμενικότητας στην αφήγηση της εμφύλιας διαμάχης στην Κέρκυρα; Να τεκμηριώσετε την απάντησή σας με συγκεκριμένα παραδείγματα από το κείμενο.

**3Ο Φύλλο Εργασίας- Ομάδα 3η**

Να επισημάνετε και να σχολιάσετε τις αντιστοιχίες (κοινά σημεία) που υπάρχουν στο 3. 81 του Θουκυδίδη και σ’ ένα γράμμα του Λίνκολν (Οκτώβριος 1863) που αναφέρεται στην έκρηξη βίας στην πολιτεία του Μιζούρι.

«Αμέσως η ειλικρίνεια αμφισβητείται και τα κίνητρα δέχονται επίθεση. Όταν έρχεται στ’ αλήθεια ο πόλεμος, το αίμα ζεσταίνεται και το αίμα χύνεται. Η σκέψη αναγκάζεται να πέσει σε σύγχυση. Η απάτη γεννοβολάει και προοδεύει. Η εμπιστοσύνη πεθαίνει και καθολική καχυποψία βασιλεύει. Ο κάθε άνθρωπος αισθάνεται την παρόρμηση να σκοτώσει το γείτονά του, μήπως σκοτωθεί πριν απ’ αυτόν. Εκδίκηση και αντεκδίκηση ακολουθούν. Κι όλα αυτά, όπως είπαμε προηγουμένως, μπορούν να συμβούν ανάμεσα σε τίμιους ανθρώπους· αλλά αυτά δεν είναι όλα. Κάθε βρωμερό πουλί βγαίνει απ’ τη φωλιά του και κάθε σιχαμερό ερπετό σηκώνει κεφάλι. Κι αυτά προσθέτουν το έγκλημα στη σύγχυση. Αυστηρά μέτρα που θεωρούνται αναγκαία, αλλά οπωσδήποτε σκληρά, τέτοιοι άνθρωποι τα κάνουν χειρότερα με την κακοδιοίκηση. Φόνοι για παλιές αντιζηλίες και φόνοι για χρήματα γίνονται κάτω απ’ όποιο μανδύα θα ταίριαζε καλύτερα με την περίπτωση. Όλα αυτά παρέχουν επαρκή αιτιολογία για όσα έγιναν στο Μιζούρι και δε χρειάζεται να αποδοθούν στην αδυναμία ή την κακία κανενός στρατηγού».  
(Το παράθεμα στο Finley, Θουκυδίδης, σ. 188).